যানবাহন চলাচলে নিয়ন্ত্রণ, ট্রাফিক আইন মানতে বাধ্য করতে রাজধানীতে পুলিশের বিশেষ অভিযান শুরু হয়। দুর্ঘটনা এড়াতে ও যানবাহনে শৃঙ্খলা ফিরিয়ে আনতে কয়েকটি সড়কে লেন পদ্ধতি চালু করা হয়। কিন্তু কিছু দিন না যেতেই পুলিশের এ অভিযানে শিথিলতা আসে। কথা ছিল পাইলট প্রজেক্ট হিসেবে তিনটি সড়কে লেন পদ্ধতির মতো পর্যায়ক্রমে নগরীর প্রায় সব সড়কেই লেন করা হবে। কিন্তু সরেজমিন দেখা গেছে, যেসব সড়কে লেন রয়েছে চালকেরা এসব লেন অনুসরণ করেন না। ট্রাফিক পুলিশের সামনেই বেপরোয়া গতিতে গাড়ি চলছে। বিশেষ করে  সন্ধ্যার পর থেকে ভোর পর্যন্ত নগরীর সব সড়কই থাকে অরক্ষিত। এ সময় ট্রাফিক পুলিশ না থাকায় গাড়ির চালকেরা থাকেন বেপরোয়া। আর এ সময়ই দুর্ঘটনা ঘটে বেশি।